##

**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO SAVIVALDYBĖS KONTROLĖS IR AUDITO TARNYBOS 2020 METŲ VEIKLOS ATASKAITOS**

2021 m. kovo 26 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu, 27 straipsnio 9 dalies 15 punktu, Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtinto Rokiškio rajono savivaldybės tarybos veiklos reglamento 274 punktu, Rokiškio rajono savivaldybės taryba n u s p r e n d ž i a:

Pritarti Rokiškio rajono savivaldybės kontrolės ir audito tarnybos 2020 metų veiklos ataskaitai (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Danguolė Namajūnienė

 PRITARTA

Rokiškio rajono savivaldybės tarybos 2021 m. kovo 26 d. sprendimu Nr. TS-

**ROKIŠKIO RAJONO SAVIVALDYBĖS KONTROLĖS IR AUDITO TARNYBOS 2020 METŲ VEIKLOS ATASKAITA**

 Rokiškio rajono savivaldybės kontrolės ir audito tarnyba (toliau – Tarnyba) yra Rokiškio rajono savivaldybės (toliau – Savivaldybė) biudžetinė įstaiga, kurios tikslas – prižiūrėti, ar teisėtai, efektyviai, ekonomiškai ir rezultatyviai valdomas savivaldybės turtas bei vykdomas savivaldybės biudžetas. Ši tikslą įgyvendiname atlikdami finansinį (teisėtumo) ir veiklos auditą, teikdami išvadas savivaldybės tarybai bei atlikdami kitas teisės aktais nustatytas kontrolės funkcijas. Tarnyba savo veikloje vadovaujasi įstatymais ir kitais teisės aktais, tarptautiniais audito standartais, tarptautiniais aukščiausiųjų audito institucijų standartais, Valstybinio audito reikalavimais, Valstybės kontrolės parengtomis metodikomis.

 **Tarnybos veiklos planavimas**

 Sekdami Savivaldybės misija – užtikrinti bendruomenės viešųjų poreikių tenkinimą ir gyvenimo kokybės gerinimą, efektyviai vykdant vietos valdžios, viešojo administravimo ir viešųjų paslaugų teikimą bei didinti Rokiškio rajono patrauklumą – parengėme veiklos planą, kuriame, atsižvelgdami į turimus išteklius, numatėme, kokius darbus turime padaryti. Tarnyba savo veikla siekia prisidėti prie savivaldybės strategijos, efektyviai vykdydama jai skirtas funkcijas. Strateginių tikslų siekimas skatina orientuotis į mūsų vertybes, įpareigoja vadovautis nepriklausomumo, teisėtumo, viešumo, objektyvumo ir profesionalumo principais.

 Tarnybos veiklos planas sudarytas taip, kad būtų įgyvendintos visos įstatymais ir kitais teisės aktais pavestos funkcijos, o audituojant būtų apimtos visos reikšmingos ir rizikingos veiklos sritys. Tarnybos veiklos plano projektas apsvarstytas Savivaldybės tarybos kontrolės komitete, ir jam pritarta.

 **Veiklos plano vykdymas**

 Tarnyba 2020 metais dalyvavo vykdydama savivaldybės programą „Savivaldybės funkcijų įgyvendinimas ir valdymas“, kurios tikslas – didinti savivaldybės veiklos organizavimo ir funkcijų įgyvendinimo efektyvumą. Tarnybos įgyvendinama priemonė - Savivaldybės kontrolės ir audito tarnybos darbo organizavimas (priemonės kodas 3). Lentelėje pateikiama informacija apie 2020 metų veiklos plane numatytų priemonių įgyvendinimą.

|  |  |  |  |
| --- | --- | --- | --- |
| Veiksmas | Vertinimo kriterijus | Reikšmė | Faktiškai padaryta |
| Planuota | Įvykdyta |
| 1.Finansinis (teisėtumo) auditas | Atlikti planuoti auditai, parengtos audito ataskaitos ir išvados, proc. | 100 | 100 | Atliktas planuotas 2019 metų konsoliduotųjų ataskaitų rinkinių, savivaldybės biudžeto ir turto naudojimo auditas, parengta audito ataskaita ir išvada savivaldybės tarybai. |
| 2.Veiklos auditas | Atlikti planuoti auditai, parengtos audito ataskaitos, proc. | 100 | 100 | Atliktas planuotas auditas „Rokiškio rajono savivaldybės nekilnojamojo turto valdymas“, išankstinis tyrimas „Investicijų planavimas ir vykdymas“, parengtos audito ataskaitos.  |
| 3.Kontrolės funkcijos | Išnagrinėti prašymai, parengtos išvados, proc. | 100 | 100 | Gauti 3 prašymai pateikti išvadas dėl paskolų perskolinimo, dėl trumpalaikės paskolos ėmimo finansinio pagrįstumo, dėl ilgalaikės paskolos. Atlikti vertinimai, parengtos išvados savivaldybės tarybai. |

 Metų pabaigoje pagal planą pradėti du auditai (finansinis ir veiklos), kurie bus baigti 2021 metais.

 Veiklos plano vykdymas reguliariai buvo svarstytas Savivaldybės tarybos kontrolės komiteto posėdžiuose. Tarnybos veiklos rezultatai viešinami Savivaldybės interneto svetainėje [www.rokiskis.lt](http://www.rokiskis.lt/).

 **Audito poveikis**

 Auditas nesibaigia audito ataskaitos pasirašymu. Nustatyti faktai turi skatinti siekti pokyčių. Tarnybos teikiamos rekomendacijos yra pagrindinė poveikio priemonė, kuria siekiame teigiamų pokyčių savivaldybės viešajame sektoriuje. Pateikus audito rekomendacijas, audituojamieji subjektai patys parenka, suplanuoja ir su audito institucija aptaria terminus ir priemones teiktoms rekomendacijoms įgyvendinti taip, kad jų priimti sprendimai ir rekomendacijų įgyvendinimas prisidėtų prie viešojo sektoriaus pokyčių, efektyvesnio savivaldybės finansų ir turto valdymo, vidaus kontrolės sistemos tobulinimo ir viešojo valdymo gerinimo ar kitose srityse. Todėl ypač aktuali yra rekomendacijų įgyvendinimo stebėsena.

 Auditų metu 2020 metais daugiausia pažeidimų ir neatitikimų buvo nustatyta turto valdymo ir įteisinimo srityje, nes tai buvo susiję su atliekamu veiklos auditu „Rokiškio rajono savivaldybės nekilnojamojo turto valdymas“ ir tolimesniu nustatytų problemų nagrinėjimu atrinktose įstaigose jau finansinio (teisėtumo) audito metu.

 Audito ataskaitose buvo pateikta 81 rekomendacija, iš jų 56 rekomendacijos arba 69,1 proc. visiškai įgyvendintos, 10 rekomendacijų įgyvendinimo terminas nesibaigęs, 2 rekomendacijos tapo nebeaktualiomis, 13 rekomendacijų vėluojama įgyvendinti (9 iš jų įstaigų prašymu suderintas naujas terminas). Palyginti su praeitais metais, rekomendacijų įgyvendinimas pablogėjo. Pagrindinė priežastis – su nekilnojamojo turto valdymu ir įteisinimu susijusios procedūros pareikalavo daugiau laiko, negu įstaigos planavo.

 *Įgyvendinant teiktas rekomendacijas, pasiekta:*

* patvirtinta Rokiškio rajono savivaldybės nekilnojamojo turto valdymo 2021–2025 metų strategija;
* patvirtintas Rokiškio rajono savivaldybei nuosavybės teise priklausančio turto valdymo, naudojimo, ir disponavimo juo ataskaitos rengimo tvarkos aprašas;
* patvirtintas statinių, kurie neturi savininko (ar savininkas nežinomas), nustatymo, apskaitymo ir dokumentų patekimo pripažinti statinius bešeimininkiais ir perėmimo savivaldybės nuosavybėn tvarkos aprašas;
* patikslintas savivaldybės kelių ir gatvių sąrašas;
* reglamentuotas iš valstybės institucijų ir įstaigų gautų lėšų iš ES ir tarptautinės paramos įskaitymas į Rokiškio rajono savivaldybės biudžetą;
* Nekilnojamojo turto registre įregistruota pastatų patikėjimo teisė, nekilnojamojo turto objektai;
* išsiųsti pranešimai turto nuomininkams bei panaudos gavėjams dėl prievolės įregistruoti turto nuomos/panaudos sutartis;
* žemės panaudos sutartys įregistruotos įstaigos vardu;
* patvirtintas metinis nuomos ir panaudos sutarčių sutartinių įsipareigojimų stebėsenos planas, vykdoma sutarčių peržiūra;
* sutvarkyta ilgalaikio turto apskaita;
* perskaičiuotas finansinis turtas;
* ištaisytos darbo užmokesčio, atostogų kaupinių skaičiavimo, darbuotojų vertinimo klaidos;
* ištaisyti neatitikimai tarp finansinių ataskaitų ir apskaitos duomenų, kiti pajamų ir sąnaudų neatitikimai.

*Tačiau liko ir nebaigtų įgyvendinti rekomendacijų:*

* nebaigtos įstaigų nekilnojamojo turto įteisinimo ir (ar) patikėjimo teisės įregistravimo Nekilnojamojo turto registre procedūros;
* nebaigtos žemės sklypų po pastatais suformavimo ir panaudos sutarčių įstaigos vardu įteisinimo procedūros;
* neišspręsta Rokiškio dvaro parko, kuris yra nekilnojamoji kultūros vertybė, apskaita;
* neužtikrinta, kad pastatų paskirtis atitiktų Nekilnojamojo turto registro duomenis;
* neapsispręsta dėl savivaldybės funkcijoms nenaudojamo turto;
* nepasiekta, kad dokumentai Statybos ir infrastruktūros plėtros skyriuje būtų tvarkomi pagal Dokumentų rengimo taisykles.

**Bendrujų įstaigos funkcijų vykdymas**

Tarnyba, be teisės aktais jai deleguotų išorės audito funkcijų, vykdė ir bendrąsias įstaigos funkcijas, iš kurių pagrindinės – veiklos planavimas, viešojo administravimo dokumentų tvarkymas, personalo valdymas, valstybės tarnautojų mokymas, jų tarnybinės veiklos vertinimas ir kitas funkcijas. Savivaldybės kontrolierius išleido 14 įsakymų veiklos, 9 personalo, 9 atostogų klausimais, išdavė 6 pavedimus atlikti auditus. Tarnyboje 2020 metais užregistruota 67 gauti dokumentai, parengta ir išsiųsta 40 raštų įvairiais Tarnybos klausimais. Parengtas Viešųjų pirkimų planas ir Viešųjų pirkimų tarnybai pateikta viešųjų pirkimų ataskaita. Parengta Valstybės tarnautojų mokymo ataskaita. Patvirtintas įstaigos dokumentacijos planas, suderinti ir patvirtinti užbaigtų bylų apskaitos dokumentai. Parengtos finansinės ataskaitos. Buhalterinę apskaitą tvarko ir atskaitomybę rengia Savivaldybės administracijos centralizuotos buhalterinės apskaitos skyrius.

 **Panaudoti ištekliai**

 Tarnybos veiklos planui vykdyti savivaldybės taryba skiria biudžeto asignavimus. 2020 metams tarnybai patvirtinta 81846 Eur biudžeto asignavimų, faktiškai panaudota 81703,53 Eur, arba 99,8 proc. skirtų asignavimų, iš jų darbo užmokesčiui ir socialiniam draudimui panaudota 80517,35 Eur, prekėms ir paslaugoms – 1163,35 Eur.

 Nuo Tarnybos įsteigimo patvirtinti trys etatai, faktiškai 2020 metais visi etatai buvo užimti, dirbo trys darbuotojai. Džiaugiamės kompetentinga, darbščia, inovatyvia, geranoriškai bendraujančia ir bendradarbiaujančia mūsų komanda.

 **Tarpinstitucinis bendradarbiavimas, veiklos tobulinimas**

 Siekiant geresnių darbo rezultatų bendradarbiaujame su kitais viešojo sektoriaus subjektais. Kontrolės komitete deriname veiklos planą ir reguliariai informuojame apie jo vykdymą, pristatome atliktų auditų ataskaitas. Bendradarbiavimas su šiuo strateginiu partneriu padeda siekti geresnio audito poveikio. Valstybės kontrolė atlieka savivaldybių kontrolės ir audito tarnybų peržiūrą, skatina aukščiausių audito kokybės standartų taikymą mūsų veikloje, tai įpareigoja pasitempti, nebijoti naujų iššūkių. Šiais metais tai realizavome atlikdami bendrą veiklos auditą apie nekilnojamojo turto valdymą, kurio rezultatai buvo svarstomi Seimo komitetuose, susilaukė atgarsio ir Vyriausybėje. Labai smagu pažymėti ir puikų bendradarbiavimą su Savivaldybės administracijos centralizuota vidaus audito tarnyba, dalijimąsis atliktų auditų dokumentais įgalioja nedubliuoti darbų, pasinaudoti nustatyta rizika planuojant auditus. Esame Savivaldybių kontrolierių asociacijos nariai, kuri užtikrina mūsų interesus visais lygmenimis, kur reikalingas bendras atstovavimas. Šiais metais pasirašėme ir asociacija pradės vykdyti iš ES struktūrinių fondų lėšų pasirašytą projektą „Auditų dokumentavimo ir analizės informacinės sistemos diegimas SKAT veikloje“, kas tikrai padės profesionaliau atlikti auditus ir įforminti audito dokumentus. Dėkojame Savivaldybės tarybos nariams, Savivaldybės admistracijai, audituotų subjektų vadovams, finansininkams, kitiems darbuotojams už geranorišką bendradarbiavimą su mumis. To tikimės ir kitais metais. Juk svarbu ne tik identifikuoti trūkumus ir problemas, bet ir kartu ieškoti sprendimo galimybių ir nebijoti naujų iššūkių.

\_\_\_\_\_\_\_\_\_\_\_\_\_\_

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS KONTROLĖS IR AUDITO TARNYBOS 2020 METŲ VEIKLOS ATASKAITOS“ AIŠKINAMASIS RAŠTAS**

 **Parengto sprendimo projekto tikslai ir uždaviniai.** Pateikti Kontrolės ir audito tarnybos veiklos ataskaitą.

 **Šiuo metu esantis teisinis reglamentavimas.** Lietuvos Respublikos vietos savivaldos įstatymo 27 straipsnio 9 dalies 15 punktas, Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtinto Rokiškio rajono savivaldybės tarybos veiklos reglamento 274 punktas.

 **Sprendimo projekto esmė.** Šia veiklos ataskaita norime supažindinti savivaldybės tarybos narius ir visuomenę apie įstaigos planų įgyvendinimą, apie atliktus auditus, pasiektus pokyčius, taip pat atsiskaityti už panaudotus asignavimus įstaigai išlaikyti.

 **Galimos pasekmės, priėmus siūlomą tarybos sprendimo projektą:**

 **teigiamos –** bus įgyvendinti aukščiau išvardintų teisės aktų reikalavimai;

 **neigiamos –** nebus.

 **Kokia sprendimo nauda Rokiškio rajono gyventojams.** Rajono bendruomenė informuojama apie 2020 metų Kontrolės ir audito tarnybos veiklą, užtikrinamas darbo skaidrumas.

 **Finansavimo šaltiniai ir lėšų poreikis.** Sprendimui įgyvendinti lėšų nereikės.

 **Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

 **Antikorupcinis vertinimas.** Teisėsakte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Savivaldybės kontrolierė Danguolė Namajūnienė